

**ΔΕΛΤΙΟ ΤΥΠΟΥ**

**Απόφαση Αντιπροσωπείας του ΤΕΕΤΑΚ «Νέο νομοσχέδιο για τις ΔΕΥΑ».**

Η Αντιπροσωπεία του ΤΕΕ/ΤΑΚ, την 2η Απριλίου του 2025, αφού μελέτησε την σχετική εισήγηση της «ΑΜΑΚ» (ΑΥΤΟΝΟΜΟΙ ΜΗΧΑΝΙΚΟΙ ΑΝΑΤΟΛΙΚΗΣ ΚΡΗΤΗΣ), έλαβε υπόψη της την τοποθέτηση των εκπροσώπων των ΔΕΥΑ της Ανατολικής Κρήτης που εκφράστηκαν στη συνεδρίαση, αποφάσισε ομόφωνα με την παρούσα απόφαση που διαμορφώθηκε από τα μέλη της, με προσθήκες - τροποποιήσεις στην αρχική εισήγηση, τα κάτωθι:

Tην Πέμπτη 13 Φεβρουαρίου 2025, τέθηκε σε δημόσια ηλεκτρονική διαβούλευση μέσω του [OpenGov.gr](https://www.opengov.gr/minenv/?p=13560) το σχέδιο νόμου του Υπουργείου Περιβάλλοντος και Ενέργειας με τίτλο: «ΕΚΣΥΓΧΡΟΝΙΣΜΟΣ ΤΟΥ ΠΛΑΙΣΙΟΥ ΤΩΝ ΥΠΗΡΕΣΙΩΝ ΥΔΡΕΥΣΗΣ ΚΑΙ ΑΠΟΧΕΤΕΥΣΗΣ ΚΑΙ ΕΠΕΙΓΟΥΣΕΣ ΕΝΕΡΓΕΙΑΚΕΣ ΚΑΙ ΠΟΛΕΟΔΟΜΙΚΕΣ ΡΥΘΜΙΣΕΙΣ».

Σκοπός του νομοσχεδίου, σύμφωνα με το άρθρο 1, είναι «ο εκσυγχρονισμός του θεσμικού πλαισίου των υπηρεσιών ύδρευσης, αποχέτευσης και διαχείρισης δικτύων ομβρίων υδάτων. Ειδικότερα, επιδιώκονται η βελτίωση της παροχής των εν λόγω υπηρεσιών στην Ελληνική Επικράτεια, ο εξορθολογισμός του διοικητικού και οικονομικού κόστους και η διασφάλιση της αποτελεσματικότερης επιχειρησιακής λειτουργίας των παρόχων υπηρεσιών, καθώς και η επίλυση επειγόντων ενεργειακών ζητημάτων.».

Με το σχέδιο νόμου προβλέπεται η οικειοθελής συγχώνευση των υφιστάμενων Δημοτικών Επιχειρήσεων Ύδρευσης και Αποχέτευσης (Δ.Ε.Υ.Α.), καθώς και των δημοτικών υπηρεσιών ύδρευσης και αποχέτευσης.

Συστήθηκε Ρυθμιστική Αρχή Αποβλήτων, Ενέργειας και Υδάτων (Ρ.Α.Α.Ε.Υ.) για να εξετάσει συνολικά τα προβλήματα, τις ιδιαιτερότητες, τις δυνατότητες και να προτείνει λύσεις στην κατεύθυνση της εξυγίανσης και του εκσυγχρονισμού των ΔΕΥΑ. Κατατέθηκε ένα νομοσχέδιο που σε καμία περίπτωση δεν οδηγεί στην εξυγίανση και τον εκσυγχρονισμό τους.

**Τα σοβαρότερα προβλήματα των ΔΕΥΑ είναι η υποστελέχωση και το ενεργειακό κόστος. Δεν επιλύει κανένα.**

**Αντίθετα:**

* **Απεμπολεί την ευθύνη του Κράτους από την επίλυση των θεμάτων ύδρευσης αποχέτευσης και τα μετακυλύει στους δημότες.**
* **Στερεί από τις ΔΕΥΑ χρηματοδοτήσεις (μια ΔΕΥΑ που χρωστά δεν μπορεί να διεκδικήσει χρηματοδοτήσεις). Έτσι τιμωρεί τους δημότες και τις τοπικές κοινωνίες.**
* **Εξαναγκάζει στην αύξηση των Τιμολογίων του νερού προκειμένου να μπορούν να υφίστανται, να λειτουργούν, να έχουν διαχειριστική επάρκεια, να διεκδικούν πόρους από τα χρηματοδοτικά μέσα κλπ. «Η ΔΕΥΑ δε μπορεί να εισπράττει οποιοδήποτε ποσό ή χρηματοδότηση, που υπερβαίνει ετησίως το πενήντα τοις εκατό (50%) των ιδίων εσόδων»!**
* **Ουσιαστικά αποκλείει την Τοπική Αυτοδιοίκηση, αφού η αρμοδιότητα μεταφέρεται από το Υπουργείο Εσωτερικών στο Υπουργείο Περιβάλλοντος και Ενέργειας.**
* **Δεν έχει καμία μέριμνα για το προσωπικό των ΔΕΥΑ που θα συνενωθούν.**

* **Ευνοεί υπέρμετρα, την Εταιρεία Υδρεύσεως και Αποχετεύσεως Πρωτευούσης (ΕΥΔΑΠ) και την Εταιρεία Ύδρευσης και Αποχέτευσης Θεσσαλονίκης (ΕΥΑΘ), στις οποίες δίνει άνισες δυνατότητες με στόχο να συγκεντρωθούν τα έργα και να διαχειριστούν κατά το δοκούν** *«….Διευκολύνεται η διαδικασία ανάθεσης έργων αντιμετώπισης της λειψυδρίας από την Ε.ΥΔ.Α.Π. Α.Ε. ή την Ε.Υ.Α.Θ. Α.Ε., στην περίπτωση κήρυξης κατάστασης έκτακτης ανάγκης λόγω λειψυδρίας.».*
* **Προστατεύει με κάθε τρόπο τους ενεργειακούς παρόχους.**

Σε συνέχεια των παραπάνω, αλλά και μετά τις απόψεις των εκπροσώπων των ΔΕΥΑ της Ανατολικής Κρήτης που εκφράστηκαν στη συνεδρίαση, όπως έχει ήδη αναφερθεί στο προοίμιο της παρούσας απόφασης, καθώς και των θέσεων της ΚΕΔΕ και της ΕΔΕΥΑ,

**θεωρούμε ότι το εν λόγω νομοσχέδιο εν κατακλείδι:**

Α) Δεν αντιμετωπίζει κανένα από τα σοβαρά προβλήματα των ΔΕΥΑ και ιδιαίτερα το υψηλό ενεργειακό κόστος και την υποστελέχωση.

Β) Δεν οδηγεί στην εξυγίανση, τον εκσυγχρονισμό και εν γένει στη βελτίωση της λειτουργίας των ΔΕΥΑ, έτσι ώστε να προστατευτεί το δημόσιο αγαθό του νερού, λαμβάνοντας υπόψη τον κοινωφελή και ανταποδοτικό χαρακτήρα των ΔΕΥΑ.

**Καλούμε την Κυβέρνηση να αποσύρει το νομοσχέδιο.**

Αποφασίζουμε:

* Οι παραπάνω απόψεις να σταλούν στο Υπουργείο Περιβάλλοντος και Ενέργειας, στη Ρυθμιστική Αρχή Αποβλήτων, Ενέργειας και Υδάτων, στο ΤΕΕ και στα Περιφερειακά Τμήματα του.
* Η απόφαση της «Α» να σταλεί ως Δελτίο Τύπου του ΤΕΕ/ΤΑΚ.

**Το Προεδρείο της Αντιπροσωπείας του ΤΕΕ/ΤΑΚ**

Ο Πρόεδρος Ο Αντιπρόεδρος Ο Γ. Γραμματέας

Μιχαήλ Χωραφάς Ευάγγελος Μπικάκης Ιωάννης Ατσαλής

Πολιτικός Μηχ/κος ΑΠΘ. Μηχανολόγος Μηχ/κος ΕΜΠ Αρχιτέκτονας Μηχ/κος

